Правила и методи - БЕЙНСА ДУНО\nправила и методи за работа и приложение\nВъв всичките си постъпки трябва да помниш следните правила:\nДа бъдеш честен – да знаеш, че си човек.\nДа бъдеш добър – да знаеш, че имаш основа, на която да се крепиш.\nДа бъдеш абсолютно умен – а знаеш, че има капитан, който ръководи кораба ти.\nДа бъдеш великодушен – да знаеш, че имаш средства, с които можеш да разполагаш.\nКогато не сполучиш, прояви Надеждата си. Когато Бог те поучава, прояви Вярата си. Когато ближният ти пада, прояви Любовта си.\nОще като станеш сутрин от сън, започни да мислиш нещо възвишено, за да придобиеш добро разположение. Кажи си: “Днес съм добре разположен” и си представи, че си силен, здрав, красив. Нещастието на човека се дължи на това, че чрез неразположението си спира благата, които идат от невидимия свят или от Бога.\nПричината на болестите е неразположението. То внася утайки, излишъци, инертна материя и човек заболява. И тогава болестите идват като метод за лекуване. Значи болестта не е наказание, а подтик, подбудителна причина, която кара човека да изхвърли всичко нечисто от себе си.\nНе се моли без разположение.\nНе работи без разположение.\nНе готви и не яж без разположение!\nДоволството е едно от необходимите правила за живота. Ако имате вътрешно доволство, всякога ще имате приятели. Няма душа, която като й проговорите с езика на Любовта, да не ви разбере.\nАко един човек почувства, че го обичате, вие можете да го преобразите – такава е силата на Христовото учение.\nВ естеството на човека е да се проявяват и животнинските желания, но той трябва да бъде буден, да не им се поддава. Желанията на човека са резултат на известни природни сили. Същевременно те са желания на много същества. Докато е свързан с тия същества, той има същите желания, каквито и те имат.\nПреди да желаете нещо, вгледайте се в себе си и помислете – ваше собствено желание ли е то или принадлежи на други. Ако принадлежи на други, откажете се от него. Човек не може да се освободи от едно свое желание, докато мисли, че то му е необходимо.\nБъдете зорки в стремежите си.\nБъдете прецизни в мислите си.\nБъдете внимателни в делата си.\nБъдете благи при всички случаи.\nДве неща продължават живота – разумното хранене (т.е. – спазване на известна диета) и нормалните страдания. Който не преяжда и не си дояжда, продължава живота си.\nМежду духовните и физическите прояви на човека трябва да има пълна хармония. За това спомагат разумните упражнения. Ако не ги правите доброволно, Природата ще ви застави насила. Ако искате да живеете нормално, трябва да правите ред упражнения. Например:\nКаквото и неразположение да имате, като изложите гърба си на слънце, неразположението ви ще изчезне. Слънчевите лъчи лекуват всички болести.\nС ръка на болното място, кажи с разположение: “Господи, заради Твоята слава влей елей на здраве и живот в моите клетки, за да мога да Ти служа с радост и веселие.”\nАко си при някой болен или страдащ, хвани ръката му и мислено кажи: “Господи, Ти си силен и всемогъщ. Ако искаш, можеш да освободиш този човек от страданията му.”\nМото за всеки неделен ден – сутрин, преди почване на молитвата:\n“Господи на Любовта, Ти си изпълнение на всичкия закон вътре в нас. Ти си радост на всички отсега за през всичките векове.”\nПод “неделен ден” се разбира само деня, когато живеем в закона на Любовта. Ако нямате Любов, не можете да произснасяте това мото.\nГоспод казвал на Мойсея: “Дигни си ръката” – и всичко ставало. Когато знаеш как даси вдигнеш ръката, всичко става.\nСега ще направим следното: Ще отправим мисълта си към всички добри хора, на които съзнанието е будно. Ще мислим за всички добри хора. Няма да се стремите да разбирате в какво седи тайната. Това упражнение ще го направите така, както бихте вдигнали една лейка и изливате вода през дупките на лейката. Просто ще поливате земята.\nПрез пръстите на дясната ръка ще изпратите енергиите (и като че ли те образуват кръг и идат към вас). Чрез лявата ръка ще възприемате енергиите.\nСега всеки от вас трябва да стане проводник. Да изпратите енергиите на Доброто, силите на Любовта, Правдата и Мъдростта към всички добри хора. Тези енергии вие изпращате повидимому през тая физическа ръка, но има друга, духовна ръка.\n(Следва описание на упражненията)\n(Приклекнали) Вдига се дясната ръка с разтворени пръсти. Лявата ръка – на лявото коляно.\nКато проектирате енергиите на Доброто през палеца, ще кажете:\n“Да се прослави Господ във всички Свои дела.” (три пъти)\n“Да царува силата на Неговото Добро във всички добри хора.” (три пъти)\n“Да царува силата на Неговата Любов във всички съца.” (три пъти)\nПрез средния пръст:\n“Да царува силата на Неговата Правда във всички умове.” (три пъти)\nПрез безименния пръст:\n“Да царува силата на Неговата Истина във всички души.” (три пъти)\nПрез малкия пръст:\n“Да царува силата на Неговата Мъдрост във всички духове” (три пъти)\nДясната ръка – на дясното коляно, а лявата ръка – протегната напред към изток, малко нагоре, с разтворени пръсти. Повтарят се същите формули, както и с дясната ръка, за всеки пръст.\nДвете ръце към Слънцето с отворени длани и лакти, опрени на коленете. Съберете след това пръстите на всяка ръка, да се допрат до съседните пръсти. След това съберете ги наедно една срещу друга в отвесно положение. Вдигнете си лактите от коленете и прочетете Добрата молитва и формулата “Мир и радост да цари в нас и във всички сърца.” (три пъти)\nДойде ли дяволът да ви изкушава, не се борете с него, но призовете Божието Слово на помощ и си кажете: “Не само с хляб може да се живее, но и с всяко Слово Божие. Ще живея с Него и ще се боря с Него.” Само така човек ще стане физически и духовно красив.\nАко си болен, кажи: “Обичам Те, Господи!” – и ще оздравееш. Божията сила се проявява в трудните моменти на живота.\nКогато се натъкнем на някоя мъчнотия, да кажем: “Така е определил Господ, такава е Неговата воля.” Трябва дълбоко да се проникнем от мисълта, че каквото и да ни се случи, то е от Бога определено. Дръж се за вярата и не се бой. Не се опитвай сам да се спасяваш. За всичко съветник да ти бъде Бог.\nПравилно е да не правим никакъв опит да избегнем това, което Бог е определил за нас, дори и да знаем, че ще ни се случи. Във всичко, което става в нас и около нас, да виждаме Божия пръст. Само по тоя начин ще придобием мир в душата си и светлина в ума си, за да разбираме правилно живота.\nАко искате да постигнете желанията си, казвайте на себе си: “Мога да бъда добър! Мога да бъда разумен! Мога да бъда силен! Мога да бъда богат!” Казвайте така с вяра и убеждение и търсете добри, разумни, учени, силни и духовно богати хора.\nВ каквото вярвате, това става. Колкото е силна вярата ви, толкова ще успявате. Ето защо постоянно дръжте в ума си мисълта:\n“Мога да направя всичко, каквото душата ми желае. Всичко ще бъде така, както Бог е определил.”\nКогато отивате при Господа, не трябва да просите, но да кажете: “Господи, научи ме как да работя, как да изпълня Твоята воля.”\nИздигат се бавно двете ръце високо над главата и с допрени пръсти произнасяме: “И това е живот вечен, да позная Тебе, Единнаго, Истиннаго Бога и Христа, Когото си проводил.”\nПоставяме двете ръце над главата и казваме: “Ако думите Ми пребъдват във вас и вие пребъдвате в Мене, Аз и Отец Ми ще дойдем, ще направим жилище във въс и Аз ще ви се изявя.”\nБавно спущаме ръцете от главата надолу към гърдите, произнасяйки: “Аз съм Пътят, Истината и Животът.”\nНакрая: “Ти Си, Господи, Пътят! Ще ходя, Господи, в тоя Път заедно с Тебе.”\nЩом човек зъбърка мислите си, нека каже: “В Бога има вечна хармония.”\nНа болния аз бих препоръчал търпение и молитва.\nКогато се приближавате към някого, не бързайте да отидете изведнъж към него, а отдалече вдигнете ръцете си и кажете:\n“В Името на Божията Любов, в Името на Божията Мъдрост и Божията Истина, в която живеем и се движим, и в името на Неговото Слово всяко зло и лукаво помишление да се разпръсне.” (духане)\nХодете разумно и употребявайте това оръжие спрямо когото и да е. Ще погледнете нагоре и ще направите упражнението.\nТова е само един начин да се фиксира вашият ум, за да можете да противодействате. Упражнението може да се направи и мислено, но когато е с ръцете, действува по-силно – едновременно вземат участие нашият ум и нашето сърце.\nРазмишление върху Божествената чистота:\n(коленичили на лявото коляно)\n“Да царува Любовта на Единния наш Отец в сърцата ни.”\n“Да се слави Мъдростта на Единния наш Отец в духовете ни.”\n“Да осияе душите ни Истината на Единния наш Отец, Който е начало и конец на всичко.”\nПроизнасяйки тези изречения, ще размишляваме върху тяхното съдържание и ще се постараем да схванем вътрешната страна на думите, онова, което е скрито в тях.\nУпражнение с формули:\nЛявата и дясната ръка напред. След това дясната ръка се движи бавно над лявата ръка догоре над рамото. После минава през гърдите, близо до врата до дясното рамо, след което се изнася напред. Двете ръце остават успоредно, след което лявата ръка минава бавно над дясната ръка – същото положение, което заемаше дясната ръка.\nТова упражнение се прави няколко пъти ту с лявата, ту с дясната ръка. Във всяко едно движение на ръцете вие можете да концентрирате ума си и да привличате силите на Природата. Искате ли да уякчите силите на сърцето и ума си, кажете тъй:\n“Моето сърце ще се изпълни с Божествена Любов и ще бъде устойчиво във всяка прадва и истина.” (лявата ръка над дясната). “Моят ум ще се изпълни с Божествена светлина и аз ще възприемам в себе си всички Божествени мисли и ще ги насаждам в света.” (дясната ръка над лявата, след това двете ръце нагоре). “Амин, тъй да бъде.” (сваляне ръцете долу).\nНаправете опит да се лекувате чрез внушение. Например имаш една скръб, кажи си: “Утре скръбта ми ще бъде по-малка.” На втория ден ще кажеш същото. На третия ден пак същото и т.н., докато тази скръб се премахне.\nЧрез закона на внушението може да се привлича радостта.\nДа съединиш силите на ума, сърцето и волята си да действуват в съгласие – това става чрез молитвата и търпението. Не търси външна помощ, преди да си получил вътрешна.\nИскате ли да постигнете нещо, кажете:\n“Господи, Ти, Който си направил и създал цялата Вселена, дай ми възможност да проявя Твоята сила, да създам и аз нещо, с което да Те прославя.”\nИзбягвайте стихийността. Колкото повече човек се ориентира към светлината, толкова повече се опитват да го смъкнат долу в мрака. Затова първо мислете, после действайте. Бъдете ученици на светлината – идейни ученици!\nДойде ти някоя хубава мисъл да направиш нещо. Не казвай: “Ако е рекъл Господ”, но кажи: “Амин, така да бъде, както е рекъл Господ.”\nДойдеш ли до положение да изпълниш това, което Бог ти повелява, ще кажеш: “Аз ще изпълня Волята Божия, ако ще целият свят да ме тъпче. Аз зная, че никоя сила не е в състояние да отнеме от мен това, което Бог ми е дал.”\nОня, на когото съзнанието е будно, може да се лекува само с мисълта си. Щом заболее, той веднага се издига в мисълта си и там изправя погрешката си, която е причина за болестта му. После той слиза в сърцето си, дето също изправя погрешката,която е причинила болестта му. Най-после слиза в областта на волята си и там изправя погрешката си. След това казва: “Да бъде Волята Божия!” Щом каже така, болестта и мъчнотията му изчезват.\nЩом искаш да станеш рано, хвани палеца на лявата ръка с палеца и показалеца на дясната и кажи: “Искам да стана утре в 4 часа.” Същото и с дясната.\nПалецът е антена. Зад палеца седят разумни същества, с които ти си свързан. Ако не се съмняваш, ще успееш. Палецът е Божественото начало в човека. Като го движиш, ще казваш: “Има Бог.”\nСвий ръката си в юмрук, палецът да обхване пръстите и кажи: “Има Бог!”\nДясната ръка нагоре, силно изпъната, а лявата – надолу. Бавно клякане с допиране лявото коляно до земята. С голяма съсредоточеност на мисълта изговорете към себе си думите: “Готов ли си още да говориш?” После лявата ръка нагоре, а дясната надолу. Бавно клякане с допиране на дясното коляно до земята и изговаряне на същите думи.\nСлед няколко такива клякания и ставания мъката и дразненията ви ще изчезнат. Това упражнение внася успокоение в нервната система. Щом се раздразните, веднага направете упражнението.\nКогато някой ви каже, че сте заблуден, отговорете му:\n“Аз ходя в пътя на Любовта, която е подкрепена с Мъдростта, озарена от Светлината на Истината, измерена с мярката на Правдата и основана върху Добродетелта.”\nНапишете в ума си, в сърцето си следните мисли:\n“Искам да изпълня Божията Воля, за да бъда здрав и полезен на себе си.”\n“Искам да намеря Божието Царство и Неговата Правда, за да бъда полезен на ближните си.”\n“Искам да осветя Името на Бога на Земята, за да свърже всички добри, разумни и възвишени души по целия свят.”\nВложете истината в душите си, Светлината в умовете си, Чистотата в сърцата си. И всяка вечер се запитвайте дали са във вас.\nАко си в затвор:\n“Господи, готов съм от сега нататък да посветя живота си на Тебе, без да нарушавам Твоя закон. Избави ме от този затвор по който начин искаш.”\nВсяка вечер, като си лягате, трябва да проектирате мисълта си към Бога, към целия свят. И когато Бог долови, че вие действително вярвате в Него, Той ще подействува за доброто на всички хора, за доброто и на вас. Така работи Божественият закон. Ако отвориш прозорците, Божествената светлина сама ще влезе.\nБожественото в нас цели да разберем сърцата и дуите на другите, както разбираме своето сърце и душа.\nВсяка вечер и сутрин се свързвайте със съзнанието на вашите напреднали братя, като пожелаете те да ви помогнат. Имате ли връзка с тях, няма мъчнотия в света, която да не може да се разреши.\nЗнайте, че като ученици на Великата школа има кои да се интересуват за вас и да ви съветват в най-трудните моменти на живота ви. Благодарете на Бога за невидимите помагачи, които Той е делегирал да продкрепят хората в техния труден път.\nДори и разбойник да срещнеш, не се плаши, а кажи: “Господи, познавам Те и в добрия, и в лошия човек. Ти, Който управляваш Вселената, няма да допуснеш този човек да ме убие. Ти ще проявиш милосърдието си чрез него.” Чуе ли тези думи, разбойникът ще се побуди и ще се откаже от намерението си убива.\nВсяка сутрин произнасяйте формулата: “Ако ме любите, ще опазите Моето Слово”. Любите ли Христа, ще опазите Неговото Слово. То носи в себе си велика мъдрост, която въздига и усилва човешката воля, която прави хората свободни, щастливи, блажени.\nПийте повече топла вода, за да не сте проводници на същества от астрала.\nМислите ли да направите нещо, не говорете нищо, само кажете: “Господи, ела ми на помощ.”\nНикой не може да свърши една работа, докато се уповава само на себе си. Когато работиш нещо, кажи: “Господи, помогни ми да свърша работата си тъй, както Ти разбираш.”\nСлед това кажи: “Господи, сега пък аз в Тебе ще свърша своята работа. И като свърша своята работа в Тебе, Ти ще се произнесеш за нея.”\nМнозина мислят, че и без упражнения може. И без упражнения може, но ще дойдат болести и страдания. Когато сте неразположени, когато сте в дисхармонично състояние, преди да започнете работата си, направете едно-две упражнения:\nЛявата ръка напред с дланта нагоре. Бавно издигане на дясната ръка и поставяне наз лявата със свити пръсти, като че изсипвате нещо. Издигане на дясната ръка, отваряне на пръстите и поставяне на място.\nДвете ръце изтеглени напред една до друга с длани, обърнати към лицето. Бавно отделяне една от друга и изнасяне настрана.\nНаправете това упражнение няколко пъти. След това свалете ръцете си.\nИзползувайте динамичната сила на вашата мисъл, чрез нея да влезете във връзка със силите на Природата. Тя е готова да дава на разумните изобилно, за да могат да работят.\nКажете в себе си: “Ще работя с Любов, за да стана човек. В мен са вложени дарби и способности, дадени ми са условия. Сега не ми остава нищо друго, освен да работя, да раста и да се развивам.”\nНе мислете кога ще реализирате желанието си. Не допущайте никакво съмнение в душата си. Прилагайте мисълта си, за да постигнете своите желания. Мисълта е Божественият свят в човека. В Божествения свят нещата стават моментално. Вярвайте, че още днес можете да реализирате своите идеали, да станете учени, силни, здрави, свободни хора. Чуете ли Божествения глас, тръгнете след него още днес.\nПостави ръката си на главата на болния с всичкото си разположение и любов и виж как ще се отрази на здравето му. Твоята Любов и добро желание към болния ще се превърнат в мощна жизнена сила.\nАко твоите работи са объркани, иди да видиш как изгрява Слънцето. Ако небето е чисто, без никакви облаци, ще знаеш, че твоята работа ще се оправи. Като поемеш чистия въздух, кажи: “Моята работа ще се оправи. Всичко в Природата ми говори, че моята работа ще се оправи.”\nВсеки плод крие в себе си лечебни сили, които трябва да се използуват. Ако си нервно възбуден, изяж три ябълки-петровки и неразположението ти ще мине.\nПолзувайте се първо от силите, които са вложени във вашия организъм, и после търсете помощ отвън.\nАко ви боли стомах или корем, турете дясната ръка на слънчевия възел. Като я подържите известно време, болката ви ще мине. Ако болката на стомаха още продължава, турете дясната ръка на стомаха, а лявата на кръста.\nАко не можете да разрешите някой мъчен въпрос, турете дясната си ръка на пъпа.\nЧовек трябва да се самовъзпитава, да дойде до естествените хармонични движения. Тръгвай бавно, с отмерени стъпки, с лице обърнато напред. Отнасяй се сериозно към себе си, за да създадеш добри навици. Не мигай бързо, не движи веждите си, когато не трябва. Който бързо мига, нищо не постига. Дръж устата свободна. Бъди свободен в движенията си.\nАко не работите върху себе си, напразно сте живели на Земята.\nМото за прогонване на лоши мисли:\n“Да се разпръснат всички зли сили и лоши помисли от мен!”\n(При започване събираме двете ръце, докосвайки ги с трите първи пръста, събрани в куп при устата и изговаряме формулата. При свършване със сила издишваме навън набралия се в гърдите въздух, произнасяйки “фу-у” с отблъскване на разперените две ръце в страни. Движенията и формулата повтаряме три пъти.)\nТри правила за приложение:\nКогато сърцето ви изстива, че не може да обхване и вмести свободата на другите, продължете тогава радиуса на сърцето си, да обхване и недостатъците на хората, и продължавайте Свещения път на сърцето: Към Бога на Любовта и при най-големите несгоди!\nКогато умът ви се помрачава, че не можете да разберете и приемете известни истини, удължете тогава радиуса на ума си. Мислете, че всичко така трябва да бъде, за да се изяви Бог на Вечността в цялато разнообразие. Него намирайте във всичко. И продължавайте Великия път на ума: Към Истината и през най-голямото противоречие!\nИ когато волята ви се изроди в своеволие, че спира своята деятелност в добро, удвоете тогава радиуса на волята си. Приемете волята си като дар от Бога и я посветете Нему! Тъй продължавайте Мощния път на волята: За проява на Божията благост и през най-голямото зло!\nНякой иска да бъде справедлив, но не знае как да постъпи. Нека хване средния пръст на лявата ръка, да го погали няколко пъти и да каже: “Искам да бъда справедлив.” След това да хване същия пръст на дясната ръка.\nАко иска да постъпва благородно, нека хване един след друг двата показалеца на ръцете си.\nКато изреди петте пръста на двете си ръце, той придобива малка светлинка в себе си, която му показва как трябва да живее, какви отношения трябва да има с хората.\nДръжте в ума си положителни мисли и казвайте: “Варвам в младостта, която изключва старостта и смъртта. Вярвам в Мъдростта, Светлината и Знанието, които изключват глупостта, тъмнината и невежеството.”\nПри известни мъчнотии отправи съзнанието си към всички разумни същества и кажи: “Аз искам съдействието на онези разумни същества, които са минали по този път преди мене.”\nКогато децата ви боледуват, добре е да разтривате костта зад ушите. Разтриването на костта става отгоре надолу. Някога може да разтривате само лявата страна, някога – дясната, а някога и двете. Там е центърът на живота, жизненият център. Тези разтривания правят организма еластичен, издръжлив. Ако на това място ви пипне човек с лоши чувства, лоши намерения към вас, той може да отнеме живота ви.\nКато станеш сутрин, кажи си: “Всичко, което Бог ми е начертал за деня, мога да го изпълня. Ще реализирам всичко, което е вложил в мен. Условията, които ми е дал, разумно ще използувам.”\nПоддържай малката светлина на ума си. Поддържай малката топлина на сърцето си. Поддържай слабото усилие на волята си. Слушай душата си, слушай духа си.\nМине ли някоя неприятна мисъл през ума ви, усилете светлината си и тя ще изчезне.\nАко не си разположен, не се поддавай на неразположението си, но влез между хора, които са жизнерадостни, добре разположени. Те ще събудят известни чувства в теб и ти ще придобиеш добро разположение. Ако си отчаян и си решил да се самоубиваш, иди между бедни хора, които живеят в глад и лишения, и твоето отчаяние ще се разсее. Ще видиш, че страданията ти са нищожни пред бедственото положение на хората, между които си попаднал.\nИзпълнявайте Божията Воля, за да бъдете здрави.\nТърсете Царството Божие и Неговата Правда, за да бъдете полезни на ближните си.\nОсветявайте Името на Бога, за да влезете във връзка с разумните и добри хора по света.\nАко имаше някаква мъчнотия и призовете Името Божие, няма да мине много време и мъчнотията ще се разреши.\nГладни сте, три дни не сте яли – призовете Името Божие. След малко време хлябът ще се яви пред вас. Как става това не се казва. Важно е да опитате силата на Божието Име. Като стане това, ще опитате думите ми. Който произнесе Името на Бога с любов, със знание и със сила, хлябът ще дойде и мъчнотиите ще се разрешат.\nПри каквото и положение да се намирате, пейте. Започвате една работа – пейте; свършвате работата – пак пейте. Намирате се пред някаква мъчнотия – пейте. Излизате от мъчнотията – пак пейте. Пейте и веселете се. Пейте и хвалете Господа. Осветявайте Името Божие с любов. Търсете Царството Божие и Неговата Правда с любов. Изпълнявайте Волята Божия с любов.\nКогато ставате сутрин от сън – пейте. Музиката носи живот и сила. Тя се отразява здравословно върху човека.\nЗа да пее и свири добре, човек трябва да бъде подкрепен от добри мисли. Добрите мисли и чувства продължават живота на човека. Правете опити в това отношение да се убедите в истинността на моите думи.\nИска ли човек да се подмлади, той трябва да намери такъв обект на мисълта си, който да не остарява. Между постъпките, мислите и чувствата му трябва да има пълна хармония.\nКогато правите дадени окултни упражнения, и от невидимия свят вземат участие. Тия същества ви дават благоприятни условия. Затуй трябва да се правят на определено време.\nИскате ли да се освободите от своите вътрешни противоречия, вие трябва съвършено да отпуснете мускулите си, да дойдете до положение, като че всичко сте уредили и след това да се предадете на дълбоко размишление.\nВремето се разпределя на три категории: време за почивка, време за ядене и време за работа.\nПречистването на тялото става в съня. Само във време на сън човек добива своите енергии.\nЯденето е процес да се турят тия енергии в действие.\nРаботата е използуване на придобитите вече енергии.\nПървото правило за окултния ученик е да се нахрани вечерно време преди залез слънце, а сутрин никога да не се прани преди изгрев слънце.\nНикога не яж, ако нямаш разположение. Забранено е при ядене да се гневим. Абсолютно е забранено да се яде бързо и да се преяжда. Яденето да се спре там, където усетиш, че ти е най-сладко.\nНикога не мислете за погрешките на другите, ако искате да се облагородите. Никога не отлагайте, никога не изоставяйте започнатото. Нямайте лошо мнение за себе си. Кажете в себе си: “Способен съм аз да направя това, способен съм.”\nРъцете напред, хоризонтално. Свивайте и разпущайте пръстите, произнасяйки: “Хармония, Хармония, Хармония.”\nВсички наши стъпки в живота трябва да бъдат съвършени. Щом във вас има стремеж да вършите Волята Божия, и в Бога ще има желание да ви помогне. Няма по-голямо достойнство от това да служим на Бога по любов.\nНикаква критика в Школата не искам. Абсолютна Чистота, абсолютна Светлина, абсолютна Истина трява да царува между вас. Туй трябва да бъде идеалът ни. Идеал за всинца еднакъв. Идеал, към който трябва да се стремим.\nПриродата обича постянството. Точно навреме ще ядете, точно навреме ще лягате, точно навреме ще ставате. Ще се научите на точност. Точност в мисли, чувства, желания и действия. Малко ще говорите, а повече ще изпълнявате.\nБез концентриране вие не можете да минете ни една крачка напред. Концентрирането ще правите с отворени очи. Ще мислите за ръцете си, за краката си. Ще прекарате ума си през нервната система, през стомаха, през червата, по цялото тяло, като един господар, който трябва да се разхожда из своето имение, да види в какво положение се намира всичко.\nНе е така лесно да изправиш недъзите на хората, понеже те ще преминат през онзи, който се опитва да ги изправи.\nАко ти си силен, ето как трябва да постъпиш. Виждаш, че един човек отива да напакости някому. Ти няма да го спреш, но ще насочиш своята мисъл към него и ще му кажеш: “Слушай, приятелю, ти отиваш на едно място, но нищо няма да спечелиш.” Предадеш тази мисъл и се върнеш. Ти си направил едно добро.\nЗа да се справите с известна мъчнотия, трябва да имате едно хармонично разположение на духа. За да може една окултна сила да работи, за да можем да добием нещо, трябва да имаме един дълбок мир вътре в душата. Но размъти ли се нещо в душата ни, окултната сила не работи. Най-първото ще възстановиш вътрешния мир.\nНай-опасното за един окултен ученик е да се занимава с погрешките на другите хора. Занимава ли се с чуждите погрешки, той ще си напакости. Ще привлече обратни сили към себе си.\nНие ще оставим всеки да се прояви такъв, какъвто е.\nТуй, което сам можеш да го направиш, никога не желай другите хора да го направят.\nЩом одумваш някой човек, ти му правиш услуга. Ти се свързваш с него и се демагнетизирваш.\nАко искаш да ти се изяви светлината, посрещай изгрева на Слънцето.\nУченикът трябва да има умствен усет за доброто и злото. Злото – това са тия неща, които действуват в ущърб на твоето развитие. Доброто – това са нещата, които действуват в полза на твоето развитие. Да познава човек себе си значи да познава своя морален устой.\nВсеки ден при изгрева на Слънцето пожелавайте да имате Любов в сърцето си и Истина в ума си. Така през целия ден ще бъдете радостни и весели.\nКогато мислиш за Бога, изолирай всичко друго, за да имаш резултат.\nКогато говорите зле за хората, подхранвате злото в себе си. Подхранваш ли злото, ти ще опиташ горчивините му. Подхранвайки доброто, вие повдигате себе си и човечеството – изпълнявате Волята Божия. Истински морал е да изпълняваш Волята Божия.\nПравете добро, без да говорите за него. Доброто трябва да бъде импулс на човешката душа, да радва човека, но да знае, че Бог в него прави доброто, а не той сам.\nКогато ви боли някъде, сложете ръката си на болното място и изговорете следния стих: “И това е живот вечен, да позная Тебе, Единнаго, Истиннаго Бога и Христа, Когото си проводил. Това е живот вечен, да позная Любовта”.\nКогато се храните, първото условие, което ви се налага, е да изхвърлите от себе си всяко недоволство. Ще обикнете хляба, за да може тази енергия, която се съдържа в него, да проникне във вашия организъм, след което ще почувствувате една приятност.\nЩе пиете вода, и то на гладно сърце, от 100 до 150 грама, на глътки. Ще изпивате на ден по половин до един литър вода, от която ще извлечете необходимата храна за вените и артериите.\nПървото, което трябва да се развие у вас, това е благодарността за всичко, което имате.\nЧовек трябва да се вглъбява в себе си, за да се издигне над обикновените условия на живота. Всеки ден употребявайте по няколко минути за съзерцание. Отправяйте ума си към всички разумни същества, на които работите са уредени. Освободете се от грижи и безпокойства и кажете: “Благодарим на Бога за всичко, което е направил!” Правете това упражнение по три пъти на ден: сутрин, на обеяд и вечер по 10 минути.\nНа всички жени препоръчвам това правило: да не допускат в своя ум мисли, които носят отрицателни качества.\nБременна майка може да определи какъв ще бъде нейният син според това какви мисли в това време я вълнуват.\nКогато човек изпадне в тежко, лошо състояние, при което мислите му се помрачават, чувствата му огрубяват, нека направи следното упражнение няколко пъти, след което всички лоши състояния ще изчезнат:\nПоставяне дланите на ръцете една срещу друга, при което се допират върховете на пръстите. Лявата ръка се тегли по дланта на дясната ръка до китката, след което се изправя в положение на прав ъгъл с дясната ръка, без да се прекъсва движението. Дясната ръка се поставя върху лявата. (При това положение и двете ръце са хоризонтални.) Сега дясната ръка се тегли, хлъзга над лявата до края на средния пръст. Накрая двете ръце се поставят с дланите си една срещу друга както при започването на упражнението.\nСъщото упражнение се прави и с дясната ръка. Всичко става без прекъсване.\nЗа три минути съсредоточаване на ума в светлината на съзнанието:\nНасочва се ума нагоре по посока на Божественото слънце, което е винаги над нашата глава. Необходимо е да застанем в мълчание, да уталожим ума си и при тих ум да се свържем с Божественото съзнание. Трябва да пресеем мислите си. Да остане една Божествена мисъл, на която можем да разчитаме.\nВсеки месец на 13-о число си казвайте псалом 133.\nКогато се възбудени, разтревожени, изгубили сте равновесие и искате да се укрепите, направете следните упражнения:\nЛявата ръка на кръста, а дясната вдигната нагоре под остър ъгъл. Пръстите свити и палецът отгоре над тях. Няма да стискате ръката. Ще държите ръката си леко и ще съсредоточите мисълта си. Тази хармонична мисъл ще произведе благоприятно въздействие. След това бавно сваляте ръката надолу.\nВдигнете двете си ръце бавно нагоре над главата и леко започнете да ги спускате като докосвате с тях цялото тяло, отпред надолу покрай главата си. Накрая следва изтърсване (Магнетично обливане). Това упражнение да се прави не повече от три пъти на ден. Ще отправите вашата мисъл нагоре към Бога, ще отправите любовта си към Него и считайте, че тия ръце са Божии. Изявявате волята си и Бог се изявява във вас. Божията воля действува.\nИзправете дясната ръка под наклон в остър ъгъл над главата и кажете: “Оставяме старото настрана, хващаме новото възприемане на Божествената Любов.” Дланта на ръката нагоре. Турете я на сърцето си и направете паси надолу (от лявата страна). Отворена ръка нагоре значи възприемане Божествената Любов. Свиваме ръката си и казваме: “Влагаме тази Любов в сърцето си.” (Поставяме ръката на сърцето си.)\nПравете връзка с братя и сестри с положителни сили.\nВсеки един ще намери една добра черта у другаря си и ще я държи в ума си. Тогава другарят му ще го обикне.\nПазете се от едно заблуждение: не е физическото, което сближава хората, сближаването е в техните души.\nЗакон е: Всякога, когато човек може да претърпи известно изкушение, известна съблазън, той става по-силен, а не издържи ли\nУченикът трябва да бъде строен и в хода си, и в действията си, и в погледа си. Всичко да бъде хармонично. Всяко негово поглеждане, всяко движение трябва да бъде осмислено – и като ходи, и като спира, и като говори.\nНай-първо вземи детето си, тури го отляво, отдясно, пък го прегърни, след туй вземи отпред и после го целуни – целувката е вече Божествена.\nОнези, които са изгубили смисъла на живота, нека посрещат всяка сутрин изгрева на Слънцето. Наблюдавайте изгрева на Слънцето в продължение на един месец и вижте тогава какво ще почувствувате. Напролет наблюдавайте цветята и дърветата, когато цъфтят.\nПри неразположение поглаждаш палеца отгоре и отдолу по Венерината област.\nКато се събудите, преди да се измиете, направете следното:\nИзвикайте най-доброто чувство и си кажете първата дума на Любовта.\nИзвикайте най-красивата мисъл от ума си и й покажете най-хубавата светлина.\nСлед това произнесете свещената формула, за изговарянето на която е необходимо да бъдете много положителни и да имате детски дух: “Милостиви, Свети и Благи Господи, изяви ми Светлината на Твоето лице, да сторя Твоята Воля.\nВсеки ден ученикът трябва да употребява 10-20 минути, до половин час, със съсредоточена мисъл да размишлява върху великото и съвършеното като идеал на своя живот. Мислете за оня идеален свят, където живеят ангелите, светиите, напредналите същества.\nМалко се иска от вас – да държите за най-дребните си прояви, най-малките неща: стойка, походка, мисъл, чувство и воля, храна, спане.\nПри пристигането на планинско място кажете: “Добри и светли същества, пазители на това място, приемете ни днес при вас и нека Божието Благословение да бъде над вас. Амин.”\nКогато си тръгвате оттам кажете: “Добри и светли същества, пазители на това място, благодарим ви за гостоприемството. Останете си с мир и нека Божието Благословение да бъде над вас. Амин.”\n“Любовта разкрива Бога в нас”.\nДвете ръце хоризонтално до гърдите, с допрени пръсти. Произнасяйки “Любовта”, ръцете се отварят хоризонтално в страни. Произнасяйки “разкрива”, двете ръце силно се издигат високо над главата и докосват пръстите. При произнасяне “Бога” ръцете отиват надолу встрани. При произнасяне “в нас” ръцете до гърдите, хоризонтално, с докосване на пръстите (в началното положение). Това се прави три пъти с произнасяне на формулата.\nУпражнение за обливане:\nРъцете, от горния край на главата (хилядолистника, мястото на Божествената Любов) се спускат надолу. Да се мисли за всички добродетели – за Любовта, Мъдростта, Истината, Свободта, Милосърдието. Да се мисли че тези добродетели работят във въс, че растете и че във вас се проявява Любовта.\nДухнете и кажете: “Ху – у – у, очисти ме, Боже, от лошите мисли и благослови душата ми.”\nКогато се намираме в безизходно положение правим посочените по-долу движения и едновременно изговаряме:\nИздигаме десния крак напред и тръгваме. Вдигаме дясната ръка нагоре с полусвит юмрук и отблъскваме напред. Изговаряме натъртено с отблъсък: “Има Бог!” (Три пъти.)\nЗа прогонване на нисши духове и за ограждане от тях (при психическо растройство) казваме:\n“Махни се сатана! Христовата кръв измива всеки грях. Капка кръв от Христа и за мен е дадена. Душе, в Името на Христовата кръв, заповядвам ти да напуснеш дома ми.”\nЗа сутрин и вечер. Поставяме в ума си мисълта:\n“Аз трябва да живея, както ангелът живее. Аз трябва да живея като ангел, да познавам Божията Воля, направо да приемам Божията мисъл и да я предавам на света.”\nПри тръгване от дома си казвайте: “Господи, пази ме от туна беда, от внезепна смърт и от зли врагове. Пази и закриляй ме, Господи, и въведи всичко в Славата Си.”\nПри трудни моменти кажи: “Господи, Ти ме изпрати на Земята, Ти ще ме извадиш от това затруднение.”\nИли “Господи, бъди милостив към мен, не мога да си помогна сам.”\nПолзувайте се от всичко, което Природата ви е дала за укрепване на здравето, за увеличаване на красотата и силата. Бог иска да види човека здрав, силен, красив. Например, който е неразположен, нека мирише роза или с няколко листа, от цвета да натърка носа, устата, ушите, ръцете. Розата лекува човека физически и психически.\nТри неща дръж постоянно в живота си: Мир, който почива в сърцето, Светлина, която обитава в ума, и Радост, която работи в душата.\nПри неразположение произнеси няколко пъти: “Живот, Светлина и Любов. Аз се движа в Живота, аз живея в Светлината и в Любовта.”\nИли: “Вярвам, че животът е разумен и никой не може да ме лиши от благата, които Бог е определил за мен.”\nКогато духовният човек иска да имени някое състояние, достатъчно е да се обърне към Бога с думите:\n“Госопди, кажи само реч! Кажи само реч, Господи – да оздравее нашият ум, нашето сърце. Кажи само реч, Господи – да просветне умът ни, да оздравее сърцето ни и да се всели Твоята Любов в нас, да вършим Твоят Воля. Кажи само реч!”\nСутрин произнесете три пъти: “Любовта на Христа в нас ще свърши всичко започнато.”\nКогато станете сутрин, кажете: “Господи постави старж на устата ми, страж на сърцето ми.”\n“Господи, какво да правя? Ти ми изпрати болестта. Кажи ми как да се лекувам. Ти ми изпрати сиромашията. Научи ме по какъв начин и откъде да намеря пари.”\nПри отчаяние кажи: “Господи, аз Те благославям хиляди и милиарди пъти.”\nСутрин, щом станете, направете няколко стъпки и кажете: “Господи, благодаря Ти, че мога да се движа, да ходя от едно място на друго. Благодар Ти, че мога да чувствувам, да влагам съдържание в нещата. Благодаря Ти, че мога да мисля, да прониквам във всичко, което ме заобикаля.”\n“Мирно ще легна и ще спя, защото само Ти, Господи, правиш ме да живея в безопасност.”\nСутрин кажете: “Боже, благодаря Ти, че съм останал жив, за да мога да Ти служа и днес, да свърша работата си както трябва.”\nСтремете се да реализирате две думи: Съгласие и Правда.\nЩом кажеш: “Такава е Волята Божия!” – да настане мир в душата ти.\nКато отчупиш залък, кажи: “Благодаря Ти, Господи, за хляба, който си ми дал. Искам да бъда чист и устойчив като житното зърно.”\nКато пиеш вода, кажи: “Както водата разхлажда, така и моите чувства да разхлаждат и освежават уморения и жаден пътник.”\nАко произнасяте тези думи всеки ден, сърцето ви ще се обнови. Това е метод за подмладяване.\nПри слънчеви бани и екскурзии кажете:\n“Благодаря Ти, Господи, за свещената енергия (праната), която ни пращаш със слънчевите лъчи. Тя прониква във всичките ми органи и всякъде внася сила, здраве и живот. Тя е израз на Твоята Любов към нас. Благодаря Ти!”\nКойто няма правилно отношение към въздуха, той не може да бъде здрав. Неправилното дишане е причина на много болести: главоболие, стомах, сърце, гърди и т.н. Гръбначният стълб те боли, защото не дишаш правилно. Нервираш се, гневиш се – пак по същата причина. Бързото и повърхностно дишане е опасно за организма. То води към различни болести. Дишайте спокойно, плавно, с определен ритъм.\nНие препоръчваме дишането като един метод за упражнение на мислите и чувствата в човека. Дробовете представляват сито, чрез което се прочиства умственият и сърдечният живот. Който не диша дълбоко, мислите, чувствата и желанията му са слаби. Всяко вдишване урегулира и пречиства желанията, а всяко издишване е свързано с пречистването на човешките мисли.\nПравете опити да се лекувате сами чрез дишане.\nСутрин, преди обяд и вечер правете по 12 до 19 упражнения за дишане. Отначало по 6. Всяко вдишване, задържане и издишване на въздуха представляват едно упражнение. Като правите тези упражнения, умът ви трябва да бъде концентриран. Когато дишате, диафрагмата трява да се свива и разпуща.\nКойто не е упражнен в дълбокото дишане, отначало да задържа възуха по 2-3 секунди и всеки ден да увеличава задържането с по една секунда. Който може да задържи въздуха до 30 секунди, той ще се справи с моного от своите неразположения и болести. Главоболие, гръдна болест, стомах, парализа – всичко това изчезва.\nРъцете се изнасят настрани, бавно, като се поема дълбоко въздух; после бавно се издигат нагоре, а въздухът се задържа. Ръцете над главата, бавно спущане надолу, като се издиша бавно. С издигане на ръцете се издигат и очите нагоре, а при сваляне и очите надолу.\nПравете следния опит:\nЗапочнете да дишате и мислено си казвайте “Отче наш” или “Добрата молитва.” Вдишвайте, задържайте и издишвайте въздуха спокойно, бавно, за да можете в едно упражнение да прочетете цялата молитва. Като правите упражнение с мислено четене на молитвата, ще усетите приятна топлина в областта на слънчевия възел.\nЗа когото мислиш, придобиваш неговите качества.\nПри всяко вдишване, задържане и издишване ще мислиш само за онова, което те интересува. Ако те боли стомахът, ще мислиш само за стомаха си, ако те боли главата, ще мислиш само за главата.\nДишайте дълбоко и вярвайте, че ще постигнете това, което желаете. Вярата е Божествено чувство, което събужда мисълта в човека и го заствая да работи. Дишайте и мислете, че Божието благословение иде върху човека чрез въздуха.\nУченикът трябва да се лекува чрез дълбоко дишане. Като диша дълбоко чрез носа си, човек възпрема Божието благословение в себе си. Като диша дълбоко също така се храни добре. Като диша и се храни правилно, всички процеси в организма му стават правилно. И тъй, искате ли да бъдете здрави, дишайте дълбоко. Лекувайте се, преди да сте се разболели. Лекарствата помагат на онзи, който диша дълбоко.\nако човек не диша правилно, и Любовта в него не се проявява правилно, на такв човек дъхът мирише лошо. Който диша правилно, кръвообращението му е правилно. Той е здрав. От каквато и болест да страдате, търсете помощ в дълбокото дишане. няма болест, която да не може да се лекува чрез дишане.\nПри безсъние кажи с вяра: “Господи, аз съм немощен. Ти си силен, прояви се.”\nЗа всеки човек има специалне метод за дишане. Той ще се домогне до него чрез своя вътрешен учител и лекар. Слушайте своя вътрешен лекар, т.е. Божественото в себе си. Той ще ви отправи в добър път. ато слушате своя вътрешен лекар, вие ще изправите всичките си недостатъци. Каквото ви липсва, ще го набавите. каквото не сте развили, ще го развиете.\nАко стомахът ви боли, направете по шест дихателни упражнения четири пъти на ден. Като правите упражнението, турете лявата ръка на корема си или на стомаха с дланта надолу. Върху лявата сложете дясната пак с дланта надолу. Като дишате дълбоко, трябва да усещате свиване и разпущане на диафрагмата.\nКато станете сутрин, преди да започнете каквато и да било работа, направете няколко дълбоки вдишки. Дишането помага за оформянето на човешкия характер. То усилва светлината на ума и топлината на сърцето. То прави лицето красиво. Ако човек не диша правилно, кожата на лицето и ръцете му се набръчква преждевременно.\nКато посетиш някой дом, кажи: “Господи, излей Твоето благословение върху този дом.”\nНяои избягват дълбокото дишане, защото се измъчвали. Какво от това? В човека има нещо инертно, което не обича да се измъчва. Като се измъчва инертното, човек се възпитава.\nКогато правите упражнение с дишане, добре е да произнасяте следните формули:\n“Да се прослави Името Божие в мен!”\n“Да се въдвори Царството Божие в мен!”\n“Да бъде Волята Божия!”\nАко тези формули се произнасят редовно сутрин, на обяд и вечер, а и през друго време, човек ще може да реализира 75% от плановете си в живота.\nПриложете дълбокото дишане и при гимнастическите упражнения – при всяко изправяне на тялото поемайте дълбоко въздух и го задържайте в дробовете си. При клякане или навеждане издишвайте въздуха. Като правите упражненията с дишане, вие се концентрирате, а с това и упражненията се осмислят. Тогава и резултатите са по-добри.\nДишането е мярка за определяне на човешкото развитие. Който диша правилно, той може да измени състоянието на своята дихателна и храносмилателна система.\nБожественото се дава само на ония хора, в които няма абсолютно никакво съмнение.\nВярата на човека зависи от неговия стомах. Правилното дишане и храносмилане са причина за чистата кръв.\nНе можете да говорите за правилно хранене, ако не сте приложили правилното дишане. Като се хрантие, ще ядете, без да се пресищате. Всяко пресищане изтощава човека. Ще ядеш, за да придобиеш сили за разумна работа. Навреме да ядеш и няма да преяждаш, ако искаш да преустроиш стомаха си.\nДнес хората не могат да се домогнат до духовната наука и да влязат въ връзка с духовния свят, защото се занимават с обикновени работи. Всеки се безпокои от мисълта за утрешния ден.\nСтарайте се, като дадете едно обещание, да го изпълните. Преди да обещаеш, мисли хубаво, но обещаеш ли веднаж, кажи: “Тази дума Бог е казал, аз ще се застъпя за Бога.” Нашето съзнание трябва да предшествува обещанието.\nПазете се от това – не изнудвайте другите да обещават. Ще оставите всеки да действува по своя воля.\nМолитва за поста от десет дена:\n“Господи, приеми ме в лечебницата на Природата за десет дена.”\nПри гръмотевици и земетръси влезте в скривалищната стаичка – вашата душа, и си кажете:\n“Всичко, което е добро, мога да приема. Всичко, което е добро, мога да приложа. Когато искам да направя някакво добро, няма сила, коят ода ми противодейсвтува. Всичко мога да направя чрез живия Господ на Любовта, Който е създал всичко в света.”\nДевет години преди Чирпанското земетресение от 1928 г. (на 14.XII.1919 г.) Учителя дава горния метод и добавя:\nТова е моят поздрав за 17 декември, като дойде Христос, и вие да Го поздравите така. Когато гръмотевиците започват да се чуват, когато земята почне да играе под краката ви, кажете си горните мисли и не се страхувайте. Нека тия мисли останат във вас за всички случаи в живота ви.\nКогато се молите за дъжд, кажете:\n“Господи, ако е Волята Твоя, според Твоята Любов, прости съгрешенията на цялото човечество и дай дъжд по лицето на цялата Земя. Амин.”\nЗа да ви вървят работите добре, свяка сутрин, като станете от сън, турете ръцете си на горната част на глаата си и кажете в себе си:\n“Господи, искам да Ти служа с всичкия си ум, с всичкото си сърце, с всичката си душа и с всичкия си дух!”\nВсичко, което сте чели от Словото Божие, трябва да възприемете и приложите, защото то отговаря на вашия ум, на вашето сърце, на вашата душа и на вашия дух. Само така ще се домогнете до Истината, която ще ви направи свободни.\nСега желая да дойде Божието благословение върху нас, както Бог благоволи! Желая да се изпълнят всички обещания, зоито Бог е дал! И тези обещания нека послужат за повдигане на нашите души.\nЛюбете враговете си. Благославяйте тия, които ви кълнат. Правете добро на тези, които ви ненавиждат. Молете се за тея, които ви правят пакост и ви гонят, за да бъдете синове на Отец ваш, който е на небеса.


Четирима членове на ИД са заловени в Никарагуа - Латинска Америка - Новини\n26 юни 2019 07:15\nЧетирима души, заподозрени за връзки с екстремистката групировка "Ислямска държава", са били заловени вчера от никарагуанските въоръжени сили, след като са навлезли нелегално в страната от Коста Рика, съобщи полицията в Никарагуа, цитирана от Ройтерс.\nСамоличностите на трима от задържаните съвпадат с тези в съобщение за издирване в резултат на разследване на американското министерство на вътрешната сигурност. В него се посочва, че тримата предполагаеми терористи са пристигнали неотдавна в Централна Америка. В изявлението от никарагуанската полиция се казва, че двама от мъжете са египетски граждани, а другите двама са иракчани. Четиримата подлежат на обратно депортиране в Коста Рика, посочва полицията. Египтяните са Мохамед Ибрахим (на 33 г.) и Махмуд Сами Ейса (26), а иракчаните са Ахмед Ганим Мохамед Ал Джубури (41) и Мустафа Али Мохамед Яуб (29).\nПървите трима фигурират в американското съобщение за издирване, публикувано в мексиканските медии вчера. Президентът на Мексико Лопес Обрадор каза в отговор на въпрос, че неговото правителство знае за издирването на заподозрените и се занимава с въпроса. От министерството на вътрешната сигурност на САЩ до момента няма коментар, предаде БТА, цитирайки Ройтерс.\nЧетиримата са влезли в Никарагуа през нерегламентиран ГКПП, известен като Ла Гуасимада на югозападната граница с Коста Рика около 10 ч местно време вчера сутринта от армията, която ги предала на националната полиция за разследване. Никарагуанското правителство съобщи, че заловените са били предадени на миграционните власти на Коста Рика още снощи.\n10 юни 201907:17


Дошли са сега времена, когато човек може да изнесе малката светлинка, която хората имат. Колкото е по-мрачно, толкоз по-зле за добрите хора, колкото повече светлина, толкоз по-добре. /Всеки, който пие от тази вода/. Всеки човек, който има този живот, който сега имаме, той непременно е изложен на страдания. Онези, които изучават природата, сега хората са започнали да изучават, да видят същината на нещата как стоят. Ние сме под една майя, дето я наричат индусите, обвити сме в едно лъжливо учение. Започваме с щастието и свършваме с нещастието. Започваме с живота и свършваме със смъртта. Започваме с прегръдките, майката прегръща най-напред детето си, а после го оставя земята да го разложи, да го изяде. Казвате: „Майката много обича детето си.“ Питам: Ако го обича, защо го оставя да умре? Всяка майка, която оставя детето да умре, нейната любов е слаба. Всяка вяра, при която човек пропада, е слаба. Всяка надежда, при която човек пропада, е слаба. Всяка любов, при която човек фалира, е слаба. Аз искам да дам на нещата онази цена, която имат. И не се заблуждавайте с онова, което не е. Тъй като гледам земята, виждам, че в света съществува една възможност за развитие. Значи, всичките тия светове, които съществуват, това са безбройни възможности за всички разумни същества, възможности и степени, за да се развиват. Земята не е място за страдание. Страданието е нещо случайно. То е както когато ученикът разрешава някоя задача в къщи, направи някоя погрешка, не че иска да я направи. Учителят поправи погрешките. Целта е да се разреши задачата. Певецът, който пее, може да направи погрешка. Не че иска, но в реда на нещата е. Какво има, че направил 10 погрешки? В какво седи неговата погрешка, че не е знаел как да разбърка въздуха. Онзи певец, който добре разбърква въздуха, пее хубаво, а който не знае да разбърква, минава, че не разбира нищо от музика. Каквото и да ви разправям аз за Хималаите, един англичанин иде и описва Хималаите, но той, човекът, направил една екскурзия в Хималаите, за да си състави едно понятие, какво нещо са Хималаите. Или какво може да разправяте за Месечината? Че може да я посетите от 250 хиляди мили, ние правим своите заключения, че сме видяли нещо. Че какво се вижда? Едно тяло, което има 10 хиляди в диаметър, се вижда като топка. Един предмет, който е 10 метра, е невидим. Казват, че на Месечината нямало вода. Нямало растения. Че как ще ги видите растенията, тревите? Растенията в Месечината растат по друг начин. В природата няма само един начин на растене. Ако разгледаме Венера, обвита е със светла обвивка. И в нея не знаем какво има. Месечината е открита и пак не знаем какво има. Венера е покрита и в нея не знаем какво има. Ние се намираме в положението на турския бей, който искал да се жени и търсил една красива жена да се ожени. Пратил сватове да сватосват. В турците, според стария обичай, младоженецът няма право да види своята избранница. Като се ожени, ще дигне ячмяка и тогава ще я види. Отишли сватовете, намерили му една жена и след като се оженил, тя дошла пред него, дигнала си ячмяка и той като я видял, уплашил се, толкова грозна е била. Че тя го попитала, на кого да се показва. Понеже той трябвало да каже, на баща му, на брат му, колкото братя има, на близките си и на някои други приятели. Той и казал: „Показвай се комуто искаш, само на мене не се показвай.“ Та и сегашният живот като дигне ячмака, пита: „На кого да се показваме?“ – Показвай се кому искаш, само на мене не се показвай.\nХристос казва: От тази вода, който пие, от земната вода, който пие, пак ще ожаднее, но който пие от онази вода, която е вечен живот, той казва, никога няма да ожаднее. Но първото нещо, във всичките ваши вярвания трябва да имате нещо, което да разбирате и в което обичта ви да се не мени. Някой път казвате, че има някое суеверие. Всеки човек има нещо, което обича. Дотогава, докато ти обичаш, ти живееш. Степента на вярата зависи от силата на Любовта. Колкото вярата се увеличава, силата на любовта се увеличава и колкото силата на любовта се намалява, толкова и силата на вярата се намалява. Пропорционално се намалява. Пък се намалява вече и човешката надежда. Всички ние трябва да увеличаваме вярата си. Най-после Онзи, Който ни е пратил на земята, се грижи за нас. Мислите ли, че земният баща, който се грижи за своите деца, мислите ли, че Бог, Който е създал хората, Той не се грижи за тях? Мислите ли, че на Бога му е приятно, когато вие сте недоволни? При всичките блага, които Господ ви е дал, вие сте недоволни. Тяло имате, не сте доволни от тялото. Очи имате, не сте доволни от очите. Крака имате, не сте доволни от краката. Глава имате, не сте доволни от главата. От всичките условия сте недоволни. Питам: По какъв начин може да се създаде в досегашния свят доволството? Ние може да пресъздадем нашия живот. Мислите можем да пресъздадем или сега органически, или по присаждането. Ако на един човек, на когото кръвта е нечиста, вземат, че му турят нова, чиста кръв, младенческа кръв, веднага този организъм се обновява. Сега няма какво да правим, туй присаждане. Трябва да се посаждаме с новата мисъл, да внесем в себе си новата мисъл. Тя ще внесе нова сила. Това е Божественото. Искаш да живееш. Кажи: „Няма да умра, аз не съм от тези, които умират.“ Все таки при тия условия, ако е решено да умреш, няма да умреш. Как тъй? Да ви приведа един пример, какво може да направи мисълта. На един богат американец разболява се жена му. Вика 10 души лекари, констатират, че е болна от една болест и ще умре, казват, че едва 25 часа ще живее. Мъжът и отива при нея да я приготви и казва, че 10-те лекари са казали, че е осъдена да умре. Тя казва, че вече е готова да замине за другия свят, но казва, искам едно обещание да ми дадеш. Той и казва: Трябва да зная какво е, за да видя ще може ли да го направя. – Искам като умра, да не се ожениш за друга. – Виж, казва, това не може да ти обещая. – И аз не умирам тогава, ще оздравея. И действително, тя не умира. Желанието на Бога не е ние да умираме, понеже не изпълняваме в света закона, по който битието е създадено. Бог ни е предпазил от самото начало и Той не желае ние да умираме и следователно, като почнем да изпълняваме Волята Божия, можем да живеем колкото години искаме, можем да живеем 120 години, стига да искаме да живеем. Някой път като ти дотегне, понеже казваш, че ти е дотегнало, не искаш да живееш и тогава той изпраща един ангел да му стане живота лек. Да ви приведа един пример. В Америка имало една бедна негърка на 85 години, живяла при един американски семинар, при един духовен лицей. В него живеели студенти и всяка вечер наблюдавали негърката как се моли на Господа, казва: „Остарях, Господи, да ме вземеш от този свят, не искам повече да страдам.“ Двама от тия студенти решават да направят една смешка. Една вечер хлопат на вратата и тя пита: „Кой е?“ – „Архангел Михаил е дошъл с един свой помощник.“ – „Защо?“ – „Искам да ти взема душата.“ – „Кажете му, че я няма тука.“ Ние трябва да желаем да умрем само тогава, когато сме изпълнили своята мисия на земята. Преждевременно да отидете в другия свят, то е все таки да отидете във Франция или Англия неподготвени. Знаеш ли колко е мъчно да отидеш без пари в Лондон или в Ню Йорк? Някои са ходили и знаят, че е много трудно да живеят без пари. Ако знаеш езици е трудно, но ако не знаеш, е 10 пъти по-трудно. Сега трябва да научите онзи, Божествения език. Ако идете във Франция, пак сте един служител. След като имате една пръчица, може да намерите вода някъде или където има злато или сребро във Франция, с туй изкуство ще си отворите път, пък и навсякъде, но като отидеш, не знаеш да свириш, не знаеш да пееш, не знаеш вода да намираш, не знаеш къде има минерали. Как хората ще се интересуват от тебе? Да вярваме в Бога, разбирам да развием ония дарби, които са вложени в нас. Казвате: „Той е религиозен човек.“ Един религиозен човек като влезе в една къща, дето се карат мъжът или жената или има спор, да помогне. Може нищо да не им говори, но те като го видят, да забравят да се карат. Влизате в един дом, дето бащата не може да се справи със сина или с дъщерята. Като влезете, да разберете тяхното естество и да кажете: „Ще почиташ баща си и майка си.“ Най-първо трябва да се внесе любов в дома. Трябва да възстановиш авторитета на вашия баща и на вашата майка. Ще възстановиш авторитета и на сестрата, на брата, ще възстановиш авторитета на всичките, и на слугата, че един слуга, то е една душа и той трябва да бъде почитан от господаря си, и слугата да почита господаря си. Учителите да зачитат своите ученици и учениците да зачитат своите учители. Да има взаимно почитание. Жалко е, че религиозните хора, които трябваше да дадат този пример, не могат да го дадат. Като се срещнат религиозните хора, започват да спорят кой как е вярвал в Христа, дали Христос е син Божи, после дали Христос може да се яви сега или не. Един син Божи как могат да го разпънат? Има две теории: Едните казват, че са го разпънали, а другите казват, че не са го разпънали, само фиктивно така се вярва. Две вярвания има. Тогава не се знае сега. Има един, който се разпъва. Значи в Христа имаше едно същество, което почувствува, че има един, който е изоставен. Туй, Божественото, не се изгуби, оттеглило се е и остана човешкото в Христос. Който е разпънат, е човекът Христос, който пострада. Но туй страдание се възнагради на Христа, понеже 500 милиона хора вярват. Вярват заради Него и благодарение на онова страдание. Великото, хубавото в характера на Христа е онова, благородното чувство, онази издръжливост. Той съзнава и седи на кръста. Казва: Каквото и да стане, аз зная, че има Един, Който мисли за мене. Аз приемам всичко туй. Той признава факта, че е изоставен, но пак казва: „В Твоите ръце предавам духа си.“ Има един, който се разпъва. Значи в Христа има едно същество, което се разпъва. Той почувствувал, че Един, който е бил в него, изоставил го е. Туй, Божественото не се разпъва. То се е оттеглило и остава човешкото. Човекът Исус, който е разпънат и пострадал. Но туй страдание се възнагради на Христа. Понеже 500 милиона хора има, които вярват в Него. Благородната черта на страданието е онова великото, хубавото в характера на Христа. Онова благородство, онази издръжливост, онова съзнание. Казва: Каквото ще да стане, да става. Както и да си ме изоставил, приемам го. Признава факта, че е изоставен и пак казва: „В Твоите ръце предавам духа си.“ Защо християните да не възприемат същия закон? Защо да не бъдем търпеливи? Дойде една болест, най-първо попитай я: „Ти имаш ли позволение от Господа да ме мъчиш или не? Ако нямаш позволение, да си вдигаш партушините и да си вървиш.“ Като дойде болестта, казвате: „От Господа е.“ Де са акредитивните и писма? Кажете: „Ако Господ ти е позволил, приемам те на радо сърце. Ако нямаш акредитивни писма, върви си.“ Дойде сиромашията. Кажи и: „Ти си дошла при мене да се учиш ли или да ме мъчиш, да съм ти слуга или да ти бъда господар?“ Като дойде богатството, също ще го запиташ: „Дошло си да се учиш или да ме мъчиш, да ми бъдеш слуга или господар? Ако си дошло да ми бъдеш господар, върви си, ако си дошло да ми бъдеш слуга, приемам те.“ И на сиромашията кажи: „Ако си дошла да ме учиш, приемам те, ако си дошла да ме мъчиш, върви си.“ Ако сиромашията дошла при мене да се учи, ако богатството дошло при мене да се учи, добре дошли са. Това е новото учение в света: Да направим условията слуги на нашия живот. Ние да запазим само едно верую, че нас Бог ни е господар. Като се подчиним на Него, като изпълним Неговата воля, тогава по този начин да внесем Любовта в света, да знаем, че имаме един Баща. Така ще се съгради обществения живот. И тогава съвременната наука иде чрез учените хора, чрез религията да се покаже само едно. Не съм за една нова религия в света. Ново в света не трябва. Старата религия трябва да се подмлади. Нали сега старите се присаждат, за да се подмладят. Досега не е давано ход на Любовта в света. Да повярваме в Любовта и всички хора да се стремим да даваме повече време на любовта, която действува в нашия живот. Ние считаме, че всички хора, които се занимават с Любовта, са изветрели. Казвате: „Те са завеяни.“ Не. Това е лъжливо положение. Всички велики работи в света са ставали само чрез закона на любовта. И всички престъпления в света са станали само от безлюбие. Всичко хубаво в света Любовта го е създала. А всички лоши неща се дължат на безлюбието, което е съществувало в даден момент. Защото за мене моментът е като мярка за времето. Времето се мери с момента. Моментът е мярка. По-малка мярка от момента няма. В този момент, в който Любовта се проявява, то е мощна мярка, която дава направление на Божията Любов в нашия живот. Ако кажем, че Бог е Любов и ако имаме абсолютна вяра в Него, тогава всичките ни работи ще се оправят. Направете един опит в себе си. Не разправяйте в какво вярвате. Но, като дойдете до вас, турете една вяра, че вярвате в Бога. Болен си, благодари Му. Ти като благодариш, болестта сама ще си замине. Болестите в света са един целебен метод. При болестта твоето състояние ще мине в друго. Понеже ти си напрегнат, в това състояние ще благодариш в ума си и ще дойде орегулирането. Ще настане една вътрешна смяна и ще се сменят енергиите. В тази смяна хората оздравяват. А понякога като дойде да се сменят, хората може да заболеят. Казвате: „Какво ще стане?“ Всяка болест е за тебе. Толстой няколко пъти е заболявал и всякога, след всяко заболяване той е придобивал едно ново чувство, едно ново разбиране. От съвременно гледище всички тия страдания, които Бог изпраща в света, те са за подигане на нашите духове, за подигане на нашите сърца, души, за подигане на нашите умове, за подигане на нашите сърца.


Наставникът на Миньор: Готови сме за Втора лига | Футбол 24\nНаставникът на Миньор: Готови сме за Втора лига\nНаставникът на Миньор Юри Васев даде интервю за "България днес", в което коментира създалата се ситуация в Югозападната "В" група.\nМиньор е водач в класирането с точка преднина пред преследвача Септември (Симитли). Но „чуковете“ имат и мач повече преди прекратяването на шампионата заради епидемията от коронавирус.\n– Г-н Васев, Миньор е с единия крак във Втора лига, въпреки че се очаква окончателно решение на БФС за крайното класиране в Югозападна „В“ група. Готов ли е отборът ви за професионалния футбол?\n– Оценката на повечето специалисти е, че „Миньор“ играе най-добрият футбол в сравнение с всички останали отбори от четирите „В“ групи в България. Аз също смятам така. Ние държим първото място в групата през огромна част от сезона и това е напълно заслужено. „Миньор“ извоюва правото си да играе професионален футбол споказаното на терена. Момчетата свършиха своята работа, така че най-нормалното нещо е да се изкачим с едно стъпало по-високо – във Втора лига.\n– Участието във Втора лига е свързано и с повече пари за издръжка на клуба. Как е решен този въпрос в „Миньор“?\n– Имаме уверението на общинското ръководство, че клубът ще разполага с по-голям бюджет след влизането във Втора лига. Водени са разговори и с представители на местния бизнес, които ще застанат зад „Миньор“. Мисля, че ще можем да стъпим на добра финансова основа при завръщането си в професионалния футбол.\n– Как се подготвят футболистите в ситуация, когато отборните тренировки са забранени заради епидемията от коронавирус?\n– Всеки от тях получава от мен индивидуален план за тренировки. Поддържаме връзка чрез платформите в интернет и социалните мрежи. Няма как този вид подготовка да се сравнява с тази, която трябва да води един професионален футболист. Когато ситуацията се нормализира ще ни трябва доста време, за да могат момчетата да влязат в своя обичаен ритъм и да избегнем тежки контузии.\n– Доколко базата, на която отборът ще се подготвя отговаря на стандартите за професионален футбол?\n– Има какво да се желае от базата, но това е въпрос, който изисква дългосрочно планиране и изисква време. Вярно, е че срещахме проблеми при подготовката именно заради това, че съоръженията се нуждаят от ремонт и модернизация, това е нещо, което се надявам да се промени.\n– Вие сте известен като треньор с нюх към талантите – дадохте шанс във футбола на играчи като Станислав Манолев, Иван Иванов, тръгнали от школите в Югозапада. Доколко сегашните играчи на „Миньор“ са готови да поемат по пътя на големия футбол?\n– Ние сме много млад отбор, средната възраст в „Миньор“ е 20 години и два месеца. Всеки който е в тима и се труди получава шанс за изява. Имаме добри футболисти. Кристиян Слишков и още няколко момчета показват израстване. Сигурен съм, че скоро ще се заговори и за други играчи от пернишката школа. Вярвам, че за футбола в нашия град идват по-добри времена.


Beige & Brown - НАЙ-НИСКИ ЦЕНИ от agoda.com\nBajza Utca 70, 06. Терезварош, Будапеща, Унгария, 1062 - Покажи на картата\nПовече за Beige & Brown\nИдеален за развлечения и отдих, Beige & Brown се намира в 06. Терезварош, който е един от районите на Будапеща. Оттук гостите имат лесен достъп до всичко, което този оживен град може да предложи. С удобното си местоположение хотелът предлага лесен достъп до всички градски забележителности, които задължително трябва да се видят.\nBeige & Brown предлага безупречно обслужване и необходимите удобства, за да удовлетвори гостите си. Докато са отседнали в този чудесен хотел, гостите могат да се насладят на безплатен WiFi достъп във всички стаи, летищен трансфер, семейна стая.\nАтмосферата на Beige & Brown се усеща във всяка стая. Удобства като климатик, отопление, телевизор с LCD/плазмен екран, сателитна/кабелна телевизия, хладилник са само някои от даденостите на обекта. Освен това в хотела можете да се възползвате от множество предложения за приятно прекарване на свободното време. Beige & Brown е най-подходящото място за Вас, ако търсите качествен хотел в Будапеща.\nВсички типове туристи (22)Двойка (18)Самостоятелно пътуващ (1)Семейство с малки деца (1)Семейство с големи деца (1)Група (1)


Lussi`s World of Artcraft: Чушки с доматен сос / Fried peppers with tomato sauce\nТова ми се яде лятото. Никакви такива завиткани неща, ами най-обикновени пържени чушлета, които могат да ви накарат да се поспрете под съседския балкон, дори ако бързате много. Много разпознаваем аромат и опредено ухание на лято. Хубавото на тази лятна храна, че макар и пържена, може да си хапнете много зеленчук и пак да не се притеснявате за теглото. Е, друго е, ако ще гарнирате чушките отстрани със свинско, дюнер, половинка хляб и литър бира само за обяд. Така гаранции не мога да дам, но аз като един безкраен чушкояд, мога да ям чушки ежедневно, защото няма по-вкусно нещо на тази земя от тях. Вярвам, че този зеленчук е едно от уникалните творения на Господ и ни е пратен за да му се радваме във всичките му форми. Ако до тях зашия една залата от сочни розови домати "биволско сърце" или в случая един ухаен доматен сос, вярвам, че мога да постигна някакъв рекорд по брой изядени чушлета на едно сядане.\nОпределено не ми трябва месце за това ядене, но виж мога да си го гарнирам с малко сирене. Даже понякога топвам филийката в соса, редя отгоре чушки и сирене и просто става такава вкусна филия, че нищо чудно да ме видите часове по-късно с усмивка като на Жокера по улиците, ако не съм се сетила да се измия. (Разбира се това е случвало само четири-пет пъти и само в два от тях срещах много важни хора)\nНо няма да се бавим повече, време е за обяд така и така. Ако се захванете веднага, след 30 минути ще обядвате тази вкусотия, а ето и как става:\nдомати ( може и консерва) - равен грамаж\nКакто виждате няма много точни мерки тази рецепта, затова и няма къде да сбъркате. Правите си го на вкус, като съотношението е хубаво да е такова, за да имате достатъчно сосче за чушките и обратното. Обикновено рецептите се дават за килограм чушки и толкова домати, но може и да послужи за ориентир 12 -15 броя чушлета и 4-5 по-големи домата. От толкова ми остават понякога и за похване студени от хладилника ( още едно предимство на това ястие - еднакво вкусно е и студено и топло)\nЗапочваме като измиваме чушките и ги подсушаваме с кърпа. После разрязваме от средата до края по дължина, за да може да излиза сока им по време на пържене и да не пукат.\nПържим чушките в загряно олио от всички страни, като от сега ви казвам - много си пръскат, затова си сложете шлем, кърпа на ръката или нещо друго. Това обаче е малък дискомфорт, спрямо резултата накрая.\nразличните сортове чушки са с различна дебелина и ще се пържат за различно време, но не бива да ги препържвате. Гледайте да ги парнете хубаво от всички страни, а отдолу да си останат месести.\nИзвадете чушките в чиния, а после в същата мазнина сложете да се запържи малко наситен чесън - 2-3 скилидки, или повече, ако искате по-силен аромат. Прибавете смлените на блендер домати, или пък от консерва / шише и оставете да покъкрят малко, за да се изпари водата от тях. Подправете с една чаена лъжичка захар и малко повече сол. Накрая прибавяме и накълцания магданоз - всичко е на вкус и може да опитвате и коригирате според желанието си.\nЗеленчуците се сервират в голяма чиния, като отдолу слагаме черпак сос, нареждаме чушките и отгоре заливаме отново със сос.\nИзключваме телефона, телевизора и тревогите в главата и сядаме да хапнем едно от най-обикновените, но и вкусния ястие на света!\nЕтикети: бързи рецепти, веган, вегетарианско, домати, зеленчуци, основно ястие, постно, чушки\nElena Dimitrova 13 август 2018 г., 20:50\nЕ, това е чудесно сезонно ястие Люси.Във всеки български дом се приготвя особено лятото.\nЛюси 16 август 2018 г., 9:21\nБлагодаря ти, Лени!Чушчиците и миш-маша са през ден на моята трапеза през този сезон! Усмивки!\nJessy 13 август 2018 г., 22:49\nСупер са.Вчера правих абсолютно същите,но бяха люти и добавих малко захар в сосчето.Добавих готовите чушлета и оставих за няколко минути под капак да покъкрят.Под капак ги пържих и ги раздрусквах за да се обръщат.Великолепна разядка,каза мъжът ми и ги преполови 😂👍\nЛюси 16 август 2018 г., 9:23\nИ аз хвърлям по някоя люта от време на време :) То и така си хапват доста хляб, но сложиш ли и пикантно - стой та гледай :) Поздрави от сърце, Jessy!


„Сън”: Моуриньо в „Челси” за 4 години - Стадион - БНР Новини\nпубликувано на 30.05.13 в 19:58\nЖозе Моуриньо е подписал договор с „Челси” за четири години. Новината е на най-тиражирания вестник в Англия - таблоидът "Сън". Според изданието представянето на португалският специалист на "Стамфорд Бридж" ще стане в началото на следващата седмица.\nВ информацията се казва, че бившият наставник на „Реал Мадрид” ще получи 40 милиона английски лири за срок от четири години от собственика на „Челси” Роман Абрамович. Португалецът ще се отдаде на почивка със семейството си веднага след пресконференцията по своето представяне, след което ще започне подготовката на „Челси” за новия сезон в началото на юли.\n50-годишният Моуриньо е договорил и последните детайли и дори е подписал официално договора си по време на последното си посещение в Лондон. Според "Сън" посещението на финала на плейофите за влизане във Висшата лига между „Кристъл Палас” и „Уотфорд” било използвано само за прикритие от специалиста.\nПрограма Хоризонт Стадион договор Жозе Моуриньо Сън Футбол Челси


Абитуриентите ще държат пробни матури през април - Mediapool.bg\nАбитуриентите ще държат пробни матури през април\nБоряна Джамбазова | 15:30 | 13 март 2007 | 1 коментар\nОколо 4000 абитуриенти от 49 училища в страната ще държат пробни матури през април, каза във вторник Евгения Костадинова, експерт в Министерството на образованието и науката (МОН) след среща с шефовете на регионалните инспекторати по образование.\nЗрелостният изпит по български език и литература ще бъде на 23 април, а три дни по-късно ще се проведе вторият, като дванадесетокласниците ще могат да избират между предметите - чужд език, математика, физика, химия, биология, история, география или философия.\nИ двете матури ще започнат в 9.00 часа, а учениците ще имат на разположение четири астрономически часа. Работите ще се проверяват от национална комисия, в която ще участват университетски преподаватели и учители.\nРезултатите от изпитите ще бъдат готови на 15 май и няма да влияят върху успеха на зрелостниците.\nНа срещата с началниците на инспекторатите е бил обсъден и приемът на първокласници през следващата учебна година. Проблемът е в големите градове в страната, където в около 20 училища бъдещите първолаци са повече от наличните места. Това създава напрежение както в училището, така и сред родителите, които понякога чакат с месеци, за да запишат детето си.\nо думите на Милка Коджабашиева от МОН експертите ще разработят критериите за прием до края на месеца. На срещата са обсъдени и някои добри практики за решаване на проблема.\nДетето да бъде записвано в предпочитаното училище, ако по-голям брат или сестра учи там или ако детето живее в близо до училището, да бъде записано в него, за да не пътува на по-голямо разстояние, обясни Коджабашиева.\nТези препоръки обаче не са задължителни, допълни тя.\nСъществува и вариант първокласниците да влизат с тест или да бъдат разпределяни чрез райониране, но образователният министър Даниел Вълчев отхвърли тези предложения.


Основните спецификации на системата за проверка са описани по-долу.\nХартия, която може да бъде проверявана\nХартия, която може да се използва на поддържания принтер\nБазово тегло *1*2\nФорматите на хартията, поддържани от системата за проверка, са показани по-долу. Отпечатаните изображения могат да бъдат проверени от хартия с формати, които се поддържат от принтера и са измежду изброените тук формати.\nСтандартни формати хартия:\nA5R (148 mm x 210 mm) до 330 mm x 483 mm\nПотребителски формати хартия:\nПосока за подаване на хартия: 182 mm до 487,7 mm\nОсновна посока на сканиране: 139,7 mm до 330,2 mm\nИзображенията, отпечатани на следната хартия, не могат да бъдат проверени.\nФолио, индексна хартия, плик или хартия, която не е правоъгълна (например хартия със заоблени ъгли или хартия с отрязани ъгли)\nДори за хартия, различна от горните типове, е възможно проверката да не може да бъде извършена правилно в зависимост от характеристиките и състоянието на хартията, например хартия, на която се вижда обратната страна, или хартия, оцветена, на шарки или с воден знак. Обърнете се към вашия местен упълномощен търговец на Canon, ако използвате хартия, която съответства на тях.\nКогато не извършвате проверка, можете да използвате всички хартии, които може да се използват на поддържаните принтери.\nБрой листове хартия, които могат да бъдат проверени\nМаксималният брой листове хартия на копие, който може да бъде проверен от системата за проверка, е показан по-долу.\nМаксимален брой листове на копие\nЕфективност на проверката\nЦелта и ефективността на проверката са показани по-долу.\nПетна в изображенията\nНива на откриване\nМинимална единица, която може да бъде открита *1\nСпоред спецификациите на поддържания принтер\nВъзможно е петна да не бъдат открити в зависимост от контраста на изображението около петното и характеристиките на изображението.\nИзображение, което е разместено спрямо изображението образец\n0,1 до 3 mm\nИзображенията, отпечатани от двете страни на хартията, могат да бъдат проверени.\nСортиране на изходната хартия\nИзходната хартия с проблеми с качеството се извежда в горната тава на стакера с голям капацитет, а изходната хартия без проблеми с качеството се извежда в зададената изходна дестинация. (само когато е монтиран опционалният стакер с голям капацитет)\nВъзстановяване на задача\nАко по време на проверка бъде открито изображение с проблем с качеството, проверката може автоматично да се изпълни отново на страницата, която съдържа проблемното изображение, и следващите страници. (Може да не е възможно възстановяване в зависимост от ситуацията, например ако възникне засядане на хартия.)\n> За системата за проверка > Основни спецификации


Хърбърт Фогел, пощенски служител и колекционер на модерно изкуство, умира на 89 години - Изкуства\nХърбърт Фогел, колекционер на приказни изкуства, умира на 89\nНю Йорк гъмжи от съмнителни градски легенди. Но баснята за пощенския чиновник и съпругата му, библиотекарка от Бруклин, се опитват да натрупат поразителна колекция от модерно изкуство, натъпквайки всичките 5000 произведения в контролиран под наем двустаен апартамент, след което даряват целия комплект и дрехи на Националната галерия на изкуството във Вашингтон и галерии във всичките 50 щата, е вярно.\nХърбърт Фогел, който се пенсионира като пощенски чиновник през 1980 г., но продължава да колекционира произведения на изкуството, почина в неделя на 89 години в старчески дом в Манхатън, съобщи Националната галерия. Когато той и съпругата му Дороти дадоха хиляди произведения на изкуството на музея през 1992 г., Дж. Картър Браун, тогава директор на музея, нарече колекцията им произведение на изкуството сама по себе си.\nТакъв беше и животът на двойката, наречена Дороти и Хърбърт (редът, на който настояваше г-н Фогел). Малко след сватбата им през 1962 г. те купуват първото си произведение на изкуството, малка скулптура от натрошен метал от Джон Чембърлейн. Осъзнавайки, че собствените им усилия да правят изкуство не отговарят на стандартите на г-н Чембърлейн и други художници, на които се възхищават, те започват да купуват произведения на другите. Започвайки бавно, те купуваха това, което им харесва — в рамките на два дохода на държавна служба — с единствения критерий, че могат да го носят у дома.\nПоставянето му в малкия им апартамент в Upper East Side не беше проблем, стига да нямаха нищо против да посветят гардеробите си на изкуството, да се отърват от дивана и другите си мебели и постоянно да се препъват в картини. Г-жа Фогел каза пред журналисти, че не е - повтори, направи не — дръж изкуството във фурната си. Не сме си поставили за цел да живеем странно, каза тя в интервю за The New York Times през 1992 г.\nИз планините на изкуството се скитаха осем котки с имена като Мане, Реноар и Коро. Двадесет екзотични костенурки завършиха сцената.\nНо изкуството беше това, което беше най-важно и колекцията на Vogel се превърна в ориентир за често строга художествена школа, която следва дългото управление на абстрактния експресионизъм: минимално изкуство, което често изследва монохроматичните повърхности и основни форми. Той не беше толкова популярен като поп арт, който черпи своите цветни изображения от потребителски продукти и възниква приблизително по същото време.\nИмаше и пазар на купувачи за концептуално изкуство, в който изображението е идея. Пример в колекцията на Vogel беше няколко инча протрито въже с пирон през него; друг беше черен картонен квадрат с дефиницията на думата нищо, отпечатана върху него в бяло.\nСтилът им беше да се сприятеляват с младите, често малко известни художници, които създават новото изкуство. Така те заобиколиха галериите, практика, която някои в света на изкуството по-късно критикуваха като измама на системата. Купуваха на кредит и плащаха бавно. Те нямаха кола, не правеха почивки и ядяха вечери по телевизията; нощното излизане беше пътуване до близкия китайски ресторант. Понякога седяха на котки в замяна на изкуство.\nХудожниците обичаха да бъдат приемани сериозно от покровителите, желаещи да разберат нови посоки в изкуството, и те оценяваха особено модела на Vogels да купуват произведения на художници в продължение на период от години, за да уловят развиващите се кариери. Знаехте, че когато им продавате нещо, това става част от важна колекция, каза Чък Клоуз, който помогна за развитието на стила на рисуване, наречен фотореализъм, каза в интервю за Newsday през 1992 г.\nКристо, когото семейство Фогелс събраха, преди да стане известен с монументални произведения на екологичното изкуство, каза пред The Miami Herald през 1989 г., Те страстно колекционират някои художници и ги събират от самото начало, преди галерията или интереса на критиката.\nСред художниците, които Фогълс събра, бяха Сол Леуит, Робърт Манголд, Ричард Тътъл и Доналд Джъд. През последните години те събират произведения на Анди Голдсуърти, Джеймс Сиена и Пат Стеър, наред с други.\nЪрл А. Пауъл III, настоящият директор на Националната галерия, каза в изявление: Радикалното разширяване на интелектуалните и стилистични изрази в много медии от европейски и американски художници от 60-те години на миналия век е отразено в разнообразието от произведения на Хърб и Дороти събирани в продължение на пет десетилетия.\nХърбърт Фогел е роден в Манхатън на 16 август 1922 г., напуснал е училище и работил в фабрики за облекло. Но той каза пред списание Smithsonian през 1992 г., че знаех, че там има друг свят и някак си щях да го намеря за себе си.\nСлед престой в армията той се натъква на картини на старите майстори в Музея на изкуствата Метрополитън. Това го отведе до съвременното изкуство, а съвременното изкуство го отведе до Cedar Bar, популярното свърталище на художниците в Гринуич Вилидж. Там той слушаше със страхопочитание Марк Ротко, Франц Клайн и Дейвид Смит.\nБях нищо — пощенски служител, каза той пред The Times. Но аз уважавах художниците, а и те ме уважаваха. Те говореха до 3, 4 сутринта, а аз щях да бъда един от хората, които просто слушаха. Просто го помня много ярко. Никога дори не съм задавал въпрос.\nПрез 1960 г. се запознава с Дороти Фей Хофман в курорт в Поконос. На първата им среща изкуството не се появи. На следващите дати, докато отидоха на кино и гледаха завръщането на президентските избори заедно (сенатор Джон Ф. Кенеди спечели), те се влюбиха. След медения си месец във Вашингтон, където посетиха Националната галерия, и двамата взеха уроци по рисуване. Скоро разбраха, че предпочитат да окачат работата на други художници на стените си.\nНе бях лоша, каза г-жа Фогел пред Newsday. Всъщност не ми харесаха картините на Хърби.\nПрез 1992 г. бяха необходими пет пълноразмерни движещи се микробуса, за да преместят изкуството си в Националната галерия, където скоро бяха почетени от Уилям Х. Ренкуист, върховният съдия на Съединените щати, и Дейвид Рокфелер. През 2008 г. галерията обяви, че ще им помогне да изпълнят плана си да дадат 50 произведения на изкуството на музей във всеки от 50-те щата. Двойката обичаше да работи с галерията, защото никога не е продавала картина, а входът е безплатен.\nПрез 2008 г. Мегуми Сасаки режисира документален филм за Фогелс, Хърб и Дороти. Г-жа Сасаки накара операторите си да се фокусират върху това как очите на г-н Фогел се засилват и светват, когато му хареса нещо. Освен съпругата си, г-н Фогел е надживял и сестра му Паула Антеби. През 1992 г. г-н Фогел, чиято най-висока заплата в пощата беше 23 000 долара преди данъци, каза пред Асошиейтед прес, че той и съпругата му лесно биха могли да станат милионери. Но ние не сме загрижени за този аспект, каза той.\nносене на федора с костюм\nнай -добрите се осмеляват за истина или се осмеляват


Бригите Бирляйн - дамата-пионер, която успя да стане дори канцлер на Австрия - Жена на Върха\nHome > Cherchez la femme > Икони и легенди > Бригите Бирляйн – дамата-пионер, която успя да стане дори канцлер на Австрия\nby К. - 31.05.2019 0\nБригите Бирляйн — единствената жена, която успя да промени Австрия толкова много\nКогато преди ден президентът на Австрия връчи мандат на председателката на конституционния съд на страната Бригите Бирляйн за формиране на правителство, целият свят зашумя. И причината за това не бе корупционният скандал довел до вота на недоверие към кабинета на Себастиан Курц и неговото падане. А фактът, че за първи път в своята история Австрия има за канцлер жена.\nБригите Бирляйн – първата жена канцлер на Австрия сн. Уикипедия\nМалката европейска държава, през вековете е дала на Европа поне две изключителни императрици, една печално известна кралица и легендарни композитори и културни дейци. Но за първи път в цялата си история начело й застава дама. И поема толкова отговорна и висока обществена длъжност.\nКоя е Бригите Бирляйн и какво не знаем за нея?\nБригите Бирляйн е новият канцлер на Австрия и първата жена в историята на страната, назначена на този важен пост. Тя е председател на конституционния съд на федералната република и освен това е жената, която ще остане в историята с факта, че е пионер не само в правото, но и в политиката.\nМалко известен факт е, че Бригите е едва на 26, когато се превръща в един от най-блестящите млади адвокати в Австрия. На 28 вече е съдия, а през 1990 година става и първата жена главен прокурор на страната. От 2003 година става заместник — председател на конституционния съд в Австрия. Остава на този пост до миналата година, когато прави поредната революционна крачка — избрана е за председател.\nЗа нея казват, че политическите й убеждения са консервативни, но стои над всякакви партийни интереси. Освен това е изключителен педант и професионалист — две качества, които очевидно са в основата на избора й за нов канцлер на страната.\nЗаради работата си, тя дори се отказва от шанса да има деца. И дори бракът не е приоритет за нея. От години живее на семейни начала с пенсиониран съдия, но въпреки това избра да остане свободна от всякакви брачни ангажименти към него.\nЖената, която обичаше изкуството, но избра закона\nБригите Бирляйн е родена през 1949 година във Виена. Семейството й е от средната класа — баща й е държавен служител, а майка й е завършила изкуство. От малка, бъдещата председателка на конституционния съд се увлича по изкуството и планира да учи изкуство или архитектура, но амбициозната й майка има други планове за нея.\nТя е човекът който я подтиква да избере правото и никога не съжалява. От този момент нататък, дъщеря й се превръща в истински пионер. И буквално променя историята на Австрия, създавайки прецедент след прецедент.\nПрокурор, съдия, канцлер – дамата-пионер проправи път на жените към върха сн. Уикипедия\nОще със завършването си Бригите започва да се катери по социалната стълба към върха. През 1971 година тя е доктор по право, а през 1975, едва на 26, вече полага изпит и за прокурор. Само на 28 години е избрана за държавен прокурор, а на 41 години, през 1990 година, Бригите Бирляйн се превръща в първата жена главен прокурор на Австрия.\nЗа успехите си тя казва, че са резултат от „здравословна амбиция и умението да се забавляваш, докато работиш“. Бригите Бирляйн е първата жена, която пробива в един доказано мъжки свят, в който жените не само нямат място, но са и напълно изключени от него. Но не и тя.\nУмението й да ръководи и управлява, за първи път е поставено на изпитание, когато заема поста председател на Съюза на държавните обвинители в Австрия. Дълги години остава на този пост, като същевременно изпълнява и задълженията си като местен съдия, областен съдия, конституционен съдия от 2002, а след това и заместник — председател на конституционния съд. Когато през 2003 година поема и тази отговорност, тя се оттегля от останалите си обществени ангажименти, за да може да се посвети ефективно на работните си задължения.\nКачествата й са безспорни и през 2018 година тя е избрана за председател на съда. Още един пробив за австрийската желязна лейди, тъй като никога досега на тази позиция не е избирана жена. Но с успеха идва и отговорността. Бирляйн е пионер и доказва, че жените също могат да се изявяват успешно на толкова високи държавни позиции. Тя променя изцяло отношението на обществото към ролята на жените в държавната администрация и политиката. И отваря вратите за толкова много от тях.\nВниманието на цялото общество е насочено към нея, както и надеждите на много жени в Австрия. Факт е, че нейното влияние и обществена роля, завинаги ще променят историята на страната. И именно тя е човекът, който трябва да проправи пътя на жените към висшите ешалони на властта.\nАбсолютно неочаквано, след падането на правителството на Себастиан Курц на 27 май, президентът на Австрия Александър ван дер Белен, реши да й връчи мандат за съставянето на кабинет.\n„Последните дни бяха предизвикателство за австрийската държава. Попаднахме в сложна ситуация след гласуваното недоверие към правителството. Но в нито един момент не сме се движели без ориентация, тъй като имахме добре начертана карта в ръцете си. И тази карта е конституцията. Конституцията ни дава ясна насока за всяко нещо, което трябва да се направи. Тя е в основата на нашата демокрация и нашата оперативна система. Затова решихме да потърсим някой, който добре познава конституцията. А кой би бил по-добър от председателката на Конституционния съд. Упълномощавам госпожа-председателката на съда да формира ново правителство. Тя ще бъде първата жена-канцлер на Австрия. Радвам се да ви представя Бригите Бирляйн. Тя се явява действащ председател на Конституционния съд и след няколко дни ще бъде назначена от мен за федерален канцлер на република Австрия“, завърши той.\nБригите Бирляйн отговори кратко и лаконично, без да изпада в многословия.\n„Обещавам на вас и на всички австрийци да оправдая доверието, което имате в мен. Веднага започваме разговори с експерти от публичната администрация за формирането на нов кабинет“, заяви новият канцлер на страната и даде заявка до дни да представи новото правителство пред президента.\nИ въпреки че Бригите Бирляйн и екипът й ще работят само до септември, за когато са предвидени предсрочните избори в страната, отговорностите пред нея са много.\nНа първо място — да промени вижданията за ролята на жените в политиката, на второ — да докаже, че действително е способен лидер и политик, а на трето — да оправдае доверието, което й гласуват всички.\nДали всичко това ще се случи — предстои да видим. Но един факт остава непроменен — Бригите Бирлян е първата жена — канцлер на Австрия и в историята ще бъде запомнена именно като такава.\nTagged Бригите Бирляйн Жена на върха жените в политиката канцлери на Австрия


* Колкото повече изследвам пещерите, толкова повече ме е страх\n- Кое е най-важното нещо, което трябва да знае човек, решил да си проправя път под земята?\n- Преди всичко е необходимо внимателно да проучи пещерата, в която искате да влезете. Задължително е преди да тръгне да уведоми близките си къде точно отива и кога ще се върне. Да е снабден с челна лампа или фенери с резервни батерии. Най-важното правило е в пещерата\nда не се влиза самостоятелно,\nа винаги в група или най-малкото в компания от поне още един човек.\n- През 1977 година със Стефан Цонев проведохте експеримента „извън времето” – престояхте откъснати от света 62 денонощия в пещерата Сухи печ. Сега от дистанцията на времето кой е най-силният ви спомен от този необичаен експеримент?\n- Задавате ми труден въпрос. Когато човек е мотивиран, може да устои на всякакви трудности. Това завинаги ще запомня от тогавашната пълна изолация от външния свят. Когато човек се мобилизира, може да живее и в други ситуации. Спомнете си за положението на чилийските миньори преди години,\nкоито прекараха в земните недра дълго време,\nпреди спасителните екипи да стигнат до тях.\n- Преживял сте и земетресение в пещера.\n- На 4 март 1977 година Румъния (в района на Вранча) беше разтърсена с магнитуд около 7,2 по скалата на Рихтер. Това земетресение у нас най-силно се усети в Свищов. Така се случи, че точно тогава бях в пещерата „Орлова чука”, край с. Пепелина на 35 км от Русе.\n- И какво е усещането, когато си дълбоко в земята и тя е „ядосана”?\n- Това беше един от най-ужасяващите моменти в моята пещерняшка биография. Усещането е тягостно, защото се чувстваш напълно безпомощен. Ако си на повърхността, вкъщи например, все пак може да направиш нещо и да търсиш помощ.\nА там под земята просто приемаш нещата\nтакива, каквито са и се надяваш да не се случи най-лошото...\n- Какво ще посъветваме хората, които обичат да се радват на уникалните красоти на пещерите?\n- Да бъдат много внимателни! Защото човек не трябва да се надценява и да подценява това, което пещерите крият в себе си. Ще си призная, че колкото повече ходя по пещери и се занимавам с изследователска дейност в тях, толкова повече ме е страх.\n- Да, абсолютно! Защото ако преди си позволявах някои волности, сега това е немислимо. След всяко подземно пътешествие осъзнавам какви трудности крият пещерите, какви рискове има там...\nИнтервю на Веселин ХРИСТОВ\nСпелеологът Алексей Жалов\nПрез миналата година Жалов навърши 60-години. Той бе поздравен от шефа на федерацията на пещерняците д-р Петър Берон


Една Великолепна шесторка и едно трио БИК те чакат в ОК! с онлайн видео и снимки\nЕдна Великолепна шесторка и едно трио БИК те чакат в ОК!\nЕксклузивни истории за звездите в новия брой на ОК!\nСамо в новия брой на най-голямото списание на звезди ОК! имаш шанса да надникнеш зад кулисите на телевизионното шоу „Великолепната шесторка“ и да разбереш каква е тайната н хармоничното съжителство на толкова много звезди в телевизионния ефир, сред които са Теди Кацарова, Бони, Албена Михова, Емил Чолаков и Валя Войкова.\nНа изкушението на любовта не са устояли и родната фолк дива Емануела и избраникът й Денис, които преминаха през серия изпитания, за да задържат любовта си. Историята на скандалната им любов – само на страниците на ОК!\nНа светло след раждането на сина си излезе красивата Вили Сечкова, която все по-упорито се занимава с продуценство. За ОК! тя представя ексклузивно две от откритията си – Стани и Радев.\nИ на финала те очаква голямата изненада – тримата крале на поп-фолка Борис Дали, Илиян и Константин разпределят територия и фенки.\nБонус звезден прах:\nИсторията на Риана\nКои са най-влиятелните звезди в шоубизнеса\nЕксклузивно интервю с Андреа Баника\nи дежурната порция съвети, за да изглеждаш убийствено секси и през есента.\nПубликувано в Борис Дали Великолепната шесторка Вили Сечкова Емануела Илиян Константин поп-фолк секс на 20 октомври 2010 г.


яйца - 1 брой, голямо\nсирене - 300 г, за плънката\nсода - 1 ч.л. бикарбонат, равна\nОт първите 4 продукта замесете средно твърдо тесто. От него се оформят топки, всяка от които се разточва върху набрашнен плот на много тънка кора за баницата. Разточените кори се нареждат една върху друга с малко брашно между тях и се оставят да починат и позасъхнат за час.\nПригответе плънката от натрошеното сирене, объркано с разбитите яйца и киселото мляко, в което предварително сте разтворили содата. Намазнете тавата, в която ще печете.\nВсяка една кора се напръсква или намазва хубаво с горещо олио, разпределя се по дължина от плънката и се завива на руло. Нарежда се по формата на стената на тавата, като цялото нареждане е от вън на вътре.\nНай-накрая върху баницата о по краищата й се разпределят кубчета от маслото. Софийската баница се пече в загряна фурна на 200 градуса за 10-тина минути, след това се намалява на 150 градуса и се доизпича до зачервяване.


B&B A Casa Di Mia - НАЙ-НИСКИ ЦЕНИ от agoda.com\nVezzi Portio Обекти\nVezzi Portio Къщи за гости\nОтстъпка нa B&B A Casa Di Mia\nВиж всички 6 места за настаняване в Vezzi Portio.\nVia San Antonino 1, San Giorgio Frazione Vezzi Portio, Vezzi Portio, Vezzi Portio, Италия, 17028 - Много добро местоположение - вижте на картата\nПовече за B&B A Casa Di Mia\nB&B A Casa Di Mia е перфектен избор за пътуващи, които желаят да почувстват духа на Carbuta. Оттук гостите имат лесен достъп до всичко, което този оживен град може да предложи. С удобното си местоположение хотелът предлага лесен достъп до всички градски забележителности, които задължително трябва да се видят.\nПредлагайки висококачествени услуги и широка гама от удобства, B&B A Casa Di Mia Ви осигурява възможно най-комфортния престой. Този хотел предлага множество удобства, за да задоволи и най-изискания вкус.\nКато допълнение всяка хотелска стая предлага широка гама от удобства. Много от стаите са с отопление, балкон/тераса, телевизор, душ, сешоар, за да удовлетворят и най-изискания вкус. Хотелът разполага с голямо разнообразие от развлекателни съоръжения като риболов, масаж, детска площадка, градина. Каквато и да е причината за Вашето посещение в Carbuta, B&B A Casa Di Mia е идеалното място за една вълнуваща почивка далеч от всичко.


Премиерът Бойко Борисов призова да няма паника и презапасяване с храни в началото на извънредното заседание на правителството във връзка с 4-те доказани случая на коронавируса у нас.\nПредседателят на оперативния щаб ген. Венцислав Мутафчийски уточни, че още две лаборатории – в Стара Загора и Врана, ще правят тестове за коронавирус. Досега проби се изпращаха само във Военномедицинската академия и Националната референтна лаборатория, уточнява bTV.\nМинистърът на здравеопазването да издаде заповед за обявяване на специален режим на действие на болниците с пациенти, а именно карантиниране на отделенията, в които са пациентите с коронавирус и да се поемат само случаите със спешни сърдечно-съдови заболявания, инсулти и спешна хирургична помощ. Останалите пациенти да не се допускат в болниците. Това беше едно от предложенията, които ген. Венцислав Мутафчийски - председател на Оперативния щаб и началник на ВМА, даде във връзка с мерките, които държавата да вземе за ограничаване на разпространението на коронавируса, допълва БНТ.\nВторото предложение към министъра на здравеопазването е да се предадат на болниците и на всички директори на болниците последните ъпдейти от китайска страна за лечението и диагностиката на коронавирус инфекцията.\nСъздадена е анкета, която ще попълват всички пациенти.\nОт Министерството на финансите да бъдат разписани ясни правила за какво ще бъдат изразходвани отпуснатите средства и кой ще ги разходва.\nЗа засегнатите региони в страната ген. Мутафчийски предложи да бъдат забранени учебните занятия и предвидените форми на извънкласно обучение.\nОсвен това да се забранят всички културни прояви на закрито - театри и кина.\nСред предложенията беше да отпаднат и всички спортни мероприятия.\nПрипомняме, че днес се потвърдиха двете положителни проби за коронавирус в България на 27-годишния мъж и 75-годишна жена. Има и още два положителни случая, съобщиха от националния щаб, който следи заболеваемостта – общо четири случая. Болниците в Плевен и Габрово са приведени в карантитен режим на работа. Няма да бъдат изписвани и приемани нови пациенти. Събира се информация за заразените пациенти и техните контакти.